4. การวิจัยและพัฒนา

-   ด้านธุรกิจโรงกลั่น

  ตั้งแต่ปี 2547 บริษัทฯ ได้ทำการศึกษาแนวทางในการเพิ่มประสิทธิภาพของโรงกลั่น เช่น
  การใช้น้ำมันดิบภายในประเทศเพื่อทดแทนนํ้ามันดิบจากต่างประเทศ
  หรือปรับปรุงหน่วยกลั่นให้มีประสิทธิภาพมากยิ่งขึ้น นอกจากนี้ ในปี 2547 บริษัทฯ ยังได้ว่าจ้าง
  UOP LLC. และ Foster Wheeler Corporation
  ซึ่งเป็นเจ้าของลิขสิทธิ์เทคโนโลยีโรงกลั่นที่มีชื่อเสียงระดับโลก จากประเทศสหรัฐอเมริกา
  เพื่อทำการศึกษาโครงการปรับปรุงคุณภาพน้ำมัน
  โดยจะดำเนินการก่อสร้างหน่วยแตกตัวโมเลกุลน้ำมัน (Hydrocracking) หน่วยกลั่นสูญญากาศ
  (Vacuum Unit) หน่วยผลิตไฮโดรเจน (Hydrogen Plant) และหน่วยสนับสนุนอื่นๆ
  ทั้งนี้เมื่อโครงการฯ แล้วเสร็จ บริษัทฯ จะสามารถผลิตผลิตภัณฑ์มูลค่าสูง เช่น น้ำมันดีเซล
  และน้ำมันเบนซิน ได้ในสัดส่วนที่เพิ่มขึ้น

  บริษัทฯ ยังคงมุ่งเน้นการพัฒนาการจัดการด้านสิ่งแวดล้อมอย่างต่อเนื่อง โดยมีแผนที่จะลงทุนนำ
  Clean Technology มาใช้ในการบริหารจัดการคุณภาพอากาศ น้ำทิ้ง จากกระบวนการผลิต

  จากมาตรฐานข้อกำหนดคุณภาพและลักษณะของน้ำมันเชื้อเพลิงตามมาตรฐาน EURO IV
  ที่กรมธุรกิจพลังงานกำหนดให้มีผลบังคับใช้วันที่ 1 มกราคม 2555 นั้น
  บริษัทฯได้ดำเนินการศึกษาการปรับปรุงหน่วยผลิตเพื่อให้มั่นใจว่าสามารถผลิตน้ำมันเชื้อเพลิงที่มีคุณภาพตามมาตรฐานที่กำหนด
  ซึ่งจะลดปัญหามลพิษจากการเผาผลาญน้ำมันเชื้อเพลิงของประเทศไทย

-   ด้านธุรกิจการตลาด

  บริษัทฯ ได้พัฒนาคุณภาพผลิตภัณฑ์ด้านพลังงานทดแทนอย่างต่อเนื่อง ได้แก่ น้ำมันแก๊สโซฮอล์
  ออกเทน 95 น้ำมันแก๊สโซฮอล์ ออกเทน 91 น้ำมันเพาเวอร์ดี บี5 และน้ำมันแก๊สโซฮอล์ อี20
  (ออกเทน 95) โดยในระยะต่อไปบริษัทฯ
  มีแผนที่จะศึกษาและพัฒนาการผลิตและจำหน่ายน้ำมันแก๊สโซฮอล์สูตร อี85 น้ำมันไบโอดีเซล บี10
  และ E-Diesohol (น้ำมันดีเซลที่มีส่วนผสมของเอทานอล และไบโอดีเซล)
  เพื่อประโยชน์โดยรวมในด้านพลังงานและเศรษฐกิจของประเทศ
  ตามนโยบายการส่งเสริมพลังงานทดแทนของภาครัฐ

  สำหรับผลิตภัณฑ์นํ้ามันหล่อลื่นบริษัทฯ ได้มีการวิจัยพัฒนาร่วมมือกับสันนิบาตสหกรณ์
  ในการผลิตน้ำมันหล่อลื่นเพื่อให้สมาชิกสหกรณ์ได้ใช้น้ำมันหล่อลื่นในคุณภาพ และราคาที่เหมาะสม
  โดยใช้ชื่อผลิตภัณฑ์ บางจากโคออป และบริษัทฯ
  ยังได้พัฒนาและจัดหาผลิตภัณฑ์น้ำมันหล่อลื่นให้กับบริษัท ผู้ผลิตเครื่องยนต์การเกษตรชั้นนำ และ
  House Brand ให้กับศูนย์บริการรถยนต์รายใหญ่
  นอกจากนี้ยังมีผลิตภัณฑ์พิเศษที่พัฒนาเพื่อใช้สำหรับลูกค้าอุตสาหกรรมเฉพาะราย
  เพื่อให้เหมาะสมกับสภาพเครื่องจักร และการใช้งานอีกด้วย
  โดยมีวัตถุประสงค์เพื่อมุ่งเน้นการพัฒนาผลิตภัณฑ์ให้สอดคล้องกับความต้องการของผู้บริโภค
  และเพื่อให้ได้คุณภาพตรงตามมาตรฐานของภาครัฐทั้งในด้านการใช้งาน
  และผลกระทบต่อสิ่งแวดล้อม

  นอกจากนี้บริษัทฯ อยู่ระหว่างการพัฒนาโครงการการผลิตไบโอดีเซลเชิงพาณิชย์
  ภายในพื้นที่คลังน้ำมันบางปะอิน จังหวัดอยุธยา ของบริษัทฯ ที่มีกำลังการผลิตเฉลี่ยวันละ
  300,000 ลิตร ซึ่งน้ำมันไบโอดีเซลที่ผลิตได้นี้จะถูกนำมาผสมกับน้ำมันดีเซลหมุนเร็ว
  เป็นน้ำมันเพาเวอร์ดี บี 5 จำหน่ายให้กับลูกค้าบริษัทฯ ต่อไป
  เป็นทางเลือกสำหรับประชาชนในยุคราคาน้ำมันแพงให้ได้ใช้น้ำมันคุณภาพสูง
  ลดการนำเข้าน้ำมันจากต่างประเทศเพิ่มความมั่นคงด้านพลังงาน
  และเป็นการสนับสนุนให้ใช้น้ำมันจากพืชอันเป็นผลผลิตทางการเกษตรของประเทศมาใช้เป็นเชื้อเพลิง
  สร้างรายได้แก่เกษตรกรและเกิดอุตสาหกรรมต่อเนื่อง
  ซึ่งจะเป็นการประหยัดเงินตราต่างประเทศ
  และสร้างความแข็งแกร่งให้กับระบบเศรษฐกิจของประเทศโดยรวม
  รวมทั้งการใช้เชื้อเพลิงจากพืชยังช่วยลดมลพิษทางอากาศ
  พัฒนาคุณภาพชีวิตที่ดีขึ้นของประชาชนและสร้างมูลค่าเพิ่มให้กับทรัพยากรภายในประเทศ